***Sølund i mine unge dage.***

\_\_\_\_\_\_\_\_\_\_\_\_\_\_\_\_\_\_\_

En subjektiv selvoplevet historisk fortælling.

Fra perioden 1968 - 1975.

**Af elev og omsorgsassistent Svend Åge Mortensen**



***Hvordan så der ud på Sølund?***

De fysiske rammer var **de 5 pavilloner** med kældre og loftsetager.

**Inspektørboligen** med økonomi administration, den der nu er administrationsbygning.

**Funktionærboligen** med elev værelser og hvor oldfruen og økonomaen havde lejligheder.

**Maskinstue & kedelcentral** ved Pav.1, hvor der nu er ”rørhuset” og lager for hjælpemidler.

**Der var marker** hvor maskinafdeling + køkken + festsal + svømmehal ligger nu.

**Der var marker** hvor Sortesøvej forgrener sig med de atriumhuse, der blev bygget i 1976.

På en del af markerne blev der dyrket kartofler og grøntsager forestået af plejere, der ledede udehold eller “trillebørehold” på omkring 30 patienter på hvert hold.

Resten af markerne var i en række år forpagtet ud til landbrug.

**I de 5 pavilloner boede næsten 500 patienter**.

Heraf ca. 100 mænd på hver af pavillonerne 1 - 2 og 4, og ca. 100 kvinder på Pav. 3.

På Pav. 5 boede næsten 100 børn og unge til de ofte kom op i 20 år’s alderen.

De var delt i drenge og piger i hver sin ende af bygningen.

Udover at patienterne skulle bo og sove i bygningerne, skulle der være plads til meget andet:

Plejemødrene for hver pavillon havde egen 2 - 3 værelses lejlighed i pavillonen.

Loftsetagerne på Pav. 5 og Pav. 3 blev udnyttet til elev værelser.

Der var indendørs værksteds grupper på alle pavilloner med mænd og kvinder.

Kælderen på Pav. 1 var kontorer for den sociale afdeling (“Socialkælderen”),

EEG afdeling, lægekontorer, forstanderinde og sekretærer var også placeret i pavillon 1. kælder og en del af stueetagen.

I kælderen på pav.2 var centralkøkkenet og centralvaskeriet.

I kælderen på Pav. 3 var der en stor væve- og systue, der var tandklinik og en stor frisørsalon.

I kælderen på Pav. 4 var der festsal i den ene halvdel og personalekantine i den anden.

I kælderen på Pav. 5 var den ene halvdel Sølund’s centraldepot for alle mulige varer fra møbler til synåle.

Desforuden var der i pavillonerne nogle “træskorum” i kældrene til patienternes daglige udendørs tøj og fodtøj.

**Var der så plads tilbage til patienternes soverum, spiserum og opholdsrum?**

**Når der også skulle være plads til:**

Enkeltværelser for de “klogeste” patienter i tagetagerne, toilet- og “potterum”, vaske- og baderum, anretterkøkken til maden fra centralkøkkenet, rum til rengøringsartikler, depotrum til patienternes daglige- og finere beklædning, cellen med jernsengen til de meget urolige og selvfølgelig plejemors kontor.

**Jo, der var sovestuerne med fra 2 til 4 el. 6 el. 12 senge på hver** og med en taburet ved hver seng til tøjet og evt. en potte.

**Der var de store kombinerede spise- og opholdsrum**, med bænken boltet fast til væggen, hvor vi fikserede de mest urolige patienter med mavebælter eller fodremme af læder, og måske også gav dem muffetrøjer eller læderhandsker på.

Der var skabene ved en anden væg til alt det, der nødvendigvis skulle være låst inde f.eks.: Tobak, barbergrej, “fikseringsgrej”, duge, hagesmækker, eller de på anden måde enten farlige eller værdifulde ting.

I disse år kom de første radioer og fjernsyn op på en højt placeret og godt fastspændt hylde på væggen i de store spise- og opholdsstuer.

**Det var dengang der på Sølund var:**

4 ikke afskærmede træk og slip Wc’er på række i hver halvdel af en Pav. til ca. 45 patienter.

Men der var også i samme rum 10 - 15 metalpotter, som mange af patienterne skulle benytte på gulvet, når der var den regelmæssige “pottetur” efter hver hovedmåltid.

Det var dengang, der stadig var et stort ukendt antal af mavebælter, fodremme, læder- handsker og muffetrøjer der blev brugt både dag og nat.

Det var dengang, der kun var den samme kollektion af strømper, undertøj, skjorter og bukser

i få forskellige størrelser, som patienterne skulle have på til daglig brug.

Privattøj var der ikke meget af, og det hang for det meste på depotet.

Alle stoffer og alt tøj blev indkøbt af oldfruen på vaskeriet eller godkendt af hende, hvis vaskeriet skulle have noget med vask og strygning at gøre.

Det var dengang, der på Sølund var over hundrede trillebøre og river, skovle og koste til mere end ét lille gartneri.

Det var dengang, der næsten var lige så mange elever på Sølund som trillebøre.

Der var også næsten lige så mange læger og psykiatere, som der var nattevagter, uden at jeg vil påstå, at det havde noget som helst med hinanden at gøre.

Det var også i de år, at den store badekælder under pavillon 1 stadig blev brugt af enkelte afdelinger, om ikke daglig så mindst en gang om ugen, til det vi kaldte “Den store badedag”.

Jeg ved ikke om der stadig findes fysiske rester i kælderen på pavillon 1, der kan vidne om de hændelser og oplevelser vi havde dengang, men lidt koncentrationslejr stemning var der.



***“Den store badedag”***

(En fortælling fra badekælderen i Pavillon 1 på Sølund)

Der var engang, hvor det at være patient på Sølund indebar, at man mindst en gang om ugen

skulle i “storbad” i badekælderen på Pavillon 1.

Det var ikke altid et eventyr, selv om det godt kunne være eventyrligt.

Jeg vil nu fortælle, hvordan det gik for sig når afdeling 4 F, den afdeling jeg arbejdede på i starten af 70'erne, begav sig fra pavillon 4 over til badekælderen i pavillon 1 til det ugentlige bad uanset vejr og vind.

Et par dage før den store badedag begyndte personalet at gøre det rene tøj klar til dagen. Det blev pakket på depotet og lagt i store vaskebaljer, som de store mandfolk til patienter sagtens kunne bære derover.

For mænd var de, store og stærke. Men pakke tøjet eller selv bære deres eget kunne de ikke. Men det var jo heller ikke deres eget tøj. Det var jo Sølund’s!

Eller var det de kvindelige assistenter der ejede det?

Sådan følte jeg det på dagen hvor det blev pakket, men det var nok fordi, jeg næsten lige var færdig uddannet mandlig omsorgsassistent.

Det var nemlig kun kvinderne der vidste, hvordan det rigtigt skulle pakkes, så hver især fik hvad de skulle bruge, og i den rigtige rækkefølge.

Selvfølgelig blev der skelet til hvilken størrelse den enkelte patient kunne bruge i undertøj og

bukser, men det var især vigtigt, at de enkelte klædningsstykker blev lagt rigtig sammen,

for til sidst at ende som en bylt, hvorpå vi skrev patientens forbogstaver med en blyant.

Det tog nogle timer for én kyndig kvinde at pakke tøjet rigtigt på depotet.

Så var der styr på det, og det gav os alle en hvis ro, når vi drog af med alt udstyret:

Shampoo, sæbe, badebørster, vaskeklude, håndklæder, forklæder til personalet, neglesakse og kamme.

Der var 12 patienter på afdelingen, og vi var 4 personaler inkl. Leder og stedfortræder, og der skulle helst være 3 personaler med i badekælderen.

Når vi kom over i badekælderen, var der ofte en høj grad af organisering af det, der skulle foregå både blandt patienterne og personalet. De mest velfungerende patienter havde forskellige opgaver de skulle klare. Det kunne være at hjælpe med at vaske eller skrubbe andres fødder, tørre dem med håndklæder og samle snavset tøj sammen.

Selve badningen foregik på “samlebånd”, én personale forestod hårvask og indsæbning, en anden stod for afskylning og aftørring og den tredje for negleklipning, uddeling af tøj og påklædning.

Det var ret effektivt. Men samtidig meget upersonligt.

Patienterne stillede op på række og tog tøjet af, som straks blev indsamlet. Derefter gik de videre til “indsæbningsrampen”, og derefter ind under de faste brusere. Efter aftørring og negleklipning var der ingen af patienterne, der kunne undslå sig det rene tøj.

For så havde de jo ingen tøj på hjem fra badekælderen.



***“Patienterne”***

“Dem, som har tålmodighed”

***Hvordan var det at leve som “patient” på Sølund i 1960’erne?***

Beboerne blev dengang betegnet patienter, da ansvaret for behandlingen var den ledende overlæges. Pleje personalet og de nye elever og omsorgsassistenter blev ansat af Overlægen & Forstanderinden, og skulle udføre arbejdet under ansvar overfor Overlægen, der var

ansvarlig overfor Socialstyrelsen & Socialministeriet.

Ordet patient kommer af det engelske ord patient, som jo betyder tålmodig. Men patient har også betydningen syg, - en person der lider af en sygdom.

Det menneskesyn, der i samfundet og hos pleje personalet var på åndssvage i 50'erne og 60’erne var naturligvis afgørende for de forhold, og den behandling vi gav de mennesker, der skulle bo på Sølund dengang.

Lægernes og psykiaternes behandling var meget rettet mod at give en passende medicin.

Pleje personalets behandling var endnu præget af troen på, at ro, renlighed og regelmæssighed var det vigtigst for patienternes livskvalitet, men også troen på, at en travetur i marken og skoven eller en arbejdsdag på udeholdet gav appetit til maden og livet, og mere ro på sovestuen om natten.

Nogle af de steder og situationer, der gjorde størst indtryk på mig som elev i 1968 - 69, var den store spisestue og dagligstue, sovestuerne, de ildelugtende “potte ture” og naturligvis “pipcellen”.

Hvad angår brugen af Cellen, må jeg dog tilstå, at jeg kun ganske få gange personligt har været med til at fastspænde en patient til cellesengen, der ofte var boltet fast i gulvet.

Jeg husker det bedst fra min elevtid på Sødisbakke i 1969. Her var det en del brugt, og det blev ikke dengang registreret eller noteret hver gang.

For mig var det nogle ubehagelige oplevelser, men for nogle af patienterne var det blevet til den “bedste løsning” de kendte til. Nogle ønskede ligefrem at blive fikseret. Det gav dem en ro og tryghed, som de måske ellers ikke kunne finde. Og så kunne de jo heller ikke gøre så meget galt så længe det varede.

Det fysiske- og psykiske miljø der herskede i den store spise- og opholdsstue,

var meget anderledes, end det beboerne og personalet oplever i dag på Sølund’s afdelinger.

Jeg kan nævne nogle eksempler:

Der var ved måltiderne og store dele af dagtimerne ca. 20 - 25 patienter, der sad fordelt ved borde eller fastspændt til bænken ved væggen. Nogle fik lov at gå lidt rundt i stuen, og kunne måske tale lidt med de få personaler, der havde deres eget bord i et hjørne i stuen.

Personalet spiste ikke sammen med patienterne, men vi delte nogle portioner mad ud til dem der sad ved borde, og madede dem der sad fastspændt på bænken, så godt det lod sig gøre. Kun “de store”, som de hed i dagligtale, havde adgang til at drikke og måske spise, hvis de følte tørst eller var sultne. Der var derfor rift om mad og drikke, når det dukkede op på stuen. “De små drenge” var altid sultne, tørstige, havde hang til at ryge eller spise tobak og lavede hele tiden “ulykker” i bukserne.

Det var ret træls. Der var virkelig kamp om mad og drikke, og smøgerne skulle holdes tæt i til kroppen. Man skulle hele tiden holde øjne og ører meget åbne, men samtidig lære at lukke næsen for duften af urin, eller det der var værre.

At spise sammen i små grupper, eller indtage et hyggeligt måltid sammen var utænkeligt.

En del patienter gik kun rundt i tæt følgeskab af personale. Andre bevægede sig kun med tæt følgeskab af en mere velfungerende beboer både inde og ude.

Aktivering eller adspredelse imellem måltiderne var der ikke meget mulighed for.

De fysiske rammer, det lave antal personaler og patienternes adfærd satte nogle store begrænsninger. Men der var jo potteturene og “skifteturene” i wc- rummet, og gåturene i marken og skoven.

Efter måltiderne skulle alle patienter, der ikke selv kunne gå på wc, på pottetur.

Mange af mændene skulle sidde på to potter, for at kunne ramme rigtigt.

For at kunne klare overvågningen og gøre det effektivt, blev wc- rummet fyldt op med alle de patienter, der kunne være der samtidig.

Enten blev de sat på et af de 4 toiletter eller på potter rundt på gulvet.

Der var oftest 2 personaler på “potteturen”, og de skulle dele luft, lugt og intimitet i tykt og tyndt i en halv times tid med 10-12 patienter af gangen.

Det var også ret træls. Men jeg husker, at det var rart med en smøg for åben vindue, imens patienterne sad og trykkede den af.

Når dagen så var gået med det, og vi havde været marken eller skoven rundt på en gåtur, med hele flokken på rad og række, og under den særlige disciplin og orden, som var nødvendig for at 2 - 3 personaler kunne styre en sådan flok på gåtur. Og vi havde fået sagt pænt undskyld til de betuttede mennesker, vi havde mødt på gåturen , som var blevet frarøvet den cigaret eller pibe, de havde haft i munden, ja, så var det blevet sengetid.

Sengetid for alle “de små” var inden nattevagten mødte kl. 19,00.

Nattevagten blev til gengæld helt til kl. 7,00 næste morgen, så sengetiden var ret lang.

Aftenvagt var ikke meget kendt på Sølund dengang, men “de store” måtte blive oppe til sidst på aftenen, og kunne underholde eller hjælpe nattevagten med forskellige opgaver.

Det at komme i seng for at sove, eller “blive lagt i seng”, som det ofte blev kaldt, var ikke altid noget, der gav ro i sjælen hos patienterne.

Det var jo næsten altid på de store sovesale, at patienterne skulle prøve at få den ro og hvile,

som de selvfølgelig også havde et naturligt behov for. På en 6 eller 12 sengs stue var der sjældent ro ret længe af gangen. Næsten alt kunne høres, der var ikke tæpper på gulvene, og mange steder ikke gardiner for vinduerne til at dæmpe lyden.

Privatliv kunne der ikke være noget af, men lidt forskellige sex udfoldelser blev der udført blandt patienterne af og til, hvis ikke natplejemor fik lagt låg på.

Det kunne nok også være ret træls!

Det var først efter indflytningen på Sortesøvej sidst i 70'erne, at vi fik ændret opfattelsen af, at dem der boede på Sølund, ikke kun var patienter, men handicappede mennesker, der primært havde deres hjem på Sølund.

De boede her, til forskel fra alle dem, vi under dække af “normalitetsbegrebet” flyttede væk fra deres hjem Sølund. Og ud til “en tilværelse så nær det normale som muligt”.

Herefter gik det stærkere med den personlige udvikling hos beboerne. De fik mere frihed. Behandlingen af dem blev mere rettet mod den enkeltes behov og ønsker.

De fik mere frihed til selvstændighed, og de fik større ansvar for, og mere magt over deres egen tilværelse. Deres livskvalitet blev generelt forbedret meget.

For mange gik denne udvikling for hurtig, og en del oplevede nederlag og tilbagegang i deres udvikling.

Så på trods af den til tider noget negative beretning jeg lige har fyret af om tilværelsen i ”gamle” dage på Sølund, så er der nok alligevel noget om,

at de gode gamle dage på Sølund ikke var så ringe endda.

Det kunne man måske godt lige tænke lidt over! Svend Åge Mortensen